ไทยประกันชีวิตแข่งดุ
ไทยประกันชีวิตกระตุ้นตลาดส่งท้ายปี ชูแบบประกันลดหย่อนภาษี พร้อมคืนเงินบำนาญ
29 ต.ค. 2565

ไทยประกันชีวิตกระตุ้นตลาดส่งท้ายปี ชูแบบประกันลดหย่อนภาษี พร้อมคืนเงินบำนาญ 
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทจะกระตุ้นตลาดในช่วงปลายปีนี้ด้วยแบบประกันเพื่อการลดหย่อนภาษีด้วยแบบประกันทรัพย์บำนาญ G 60 หรือเศรษฐีรีไทร์ 4 เด้ง 
แบบประกันดังกล่าวให้สิทธิประโยชน์บำนาญปีละ 15% ของจำนวนเงินเอาประกันภัยตั้งแต่อายุ 60 ปี จนถึงอายุ 90 ปี พร้อมรับรองการจ่ายบำนาญขั้นต่ำ 15 ปี หากเสียชีวิตและยังรับบำนาญไม่ครบ 15 ปี จะจ่ายเงินบำนาญที่เหลือในครั้งเดียว กรณีเสียชีวิตก่อนอายุ 60 ปี ได้รับความคุ้มครอง 105% ของเบี้ยประกันที่ชำระแล้วทั้งหมด หรือรับเงินเวนคืนกรมธรรม์ตามจำนวนที่มากกว่า 
ทั้งนี้ ยังสามารถวางแผนการเกษียณ โดยการเริ่มรับเงินบำนาญได้ที่อายุ 55 ปี และ 65 ปี ด้วยแบบประกันทรัพย์บำนาญ G 55 และทรัพย์บำนาญ G 65 ซึ่งมีอายุรับประกันสูงสุดที่ 50 ปี และ 60 ปีตามลำดับ ขณะเดียวกันผู้เอาประกันยังจะได้รับการดูแลที่มากกว่า ด้วยสิทธิพิเศษไทยประกันชีวิตฮอตไลน์ บริการทางการแพทย์และเคลื่อนย้ายผู้ป่วยฉุกเฉินตลอด 24 ชั่วโมง 
นอกจากนี้ ยังมีแบบประกันสำหรับการลดหย่อนภาษีคือ แบบประกันธนทวี 10/5 เป็นแบบประกันที่ให้ความคุ้มครอง 10 ปี ชำระเบี้ยประกันเพียง 5 ปี ระหว่างสัญญารับเงินคืน 10% ของจำนวนเงินเอาประกันภัยทุกปี ครบกำหนดสัญญารับ 500% ของจำนวนเงินเอาประกันภัย กรณีเสียชีวิตรับเงินเพิ่มขึ้นตามลำดับสูงสุด 500% ของจำนวนเงินเอาประกันภัย ซึ่งเป็นแบบประกันที่สามารถลดหย่อนภาษีได้เช่นเดียวกัน